Theodorik 442 körül a vandálokkal szövetkezett Róma ellen, ám a szövetség csakhamar szétbomlott. Ezek után a szvévekkel kereste a kapcsolatot, 449-ben Rechiar szvév király nőül vette Theodorik leányát. A szövetség valószínű célja Hispánia elfoglalása és a két hatalom közötti felosztása volt. Ám a hun támadás hírére 451-ben 50-60 000 főnyi hadsereggel és két fiával, Thorismunddal és Theuderichkel csatlakozott a rómaiakhoz. 451 júniusában vizigót seregével felmentette az országába vezető Liger/Loire-hidat védelmező Aureliani/Orléans-t Attila ostroma alól, és részt vett a catalaunumi ütközetben. Nehéz kézitusa közben bukott le lováról. Holttestét fiai Tolosába (Toulouse) szállították.